આપણું હોવું આપણા માટે મહત્ત્વનું છે. હું છું. હું મને ફીલ કરું છું. મને મારા હોવાની પરવા છે. મને થોડુંક મારી સાથે પણ જીવવું છે. મને ગમે એવું થોડુંક કરવું છે. મારો સમય મારા માટે પણ હોવો જોઈએ. જરાક તપાસ કરો, તમને ક્યારે એવું લાગે છે કે તમે તમારી સાથે છો? કોઈ ગીત કે ગઝલ સાંભળતા હોવ ત્યારે? કંઈક વાંચતા હોવ ત્યારે? કોઈ પક્ષીનો ટહુકો સાંભળો છો ત્યારે? મુલાયમ હવા તમારા ચહેરા પર ટાઢક ફેલાવી જાય ત્યારે? દરિયાનાં મોજાંનો ધ્વનિ સાંભળો ત્યારે? તમારાં ટેરવાંને કૂંપળને સ્પર્શવાની તરસ જાગે છે? તમારી આંખોને કોઈ ગમતું દૃશ્ય જોવાની ઝંખના થાય છે? તમારા દિલને ક્યારેય તમારી ધડકન સાંભળવાનું જ મન થાય છે? તમારી કોઈ વાત તમને જ કહેવાનું મન થાય છે? તો કરો. બધું જ થઈ શકે. શરત માત્ર એટલી જ કે તમે તમારી સાથે હોવા જોઈએ.